འགྲོ་བ་མིའི་རིགས་ཀྱི་ཤེས་རིག་དཔལ་ཡོན་དར་རྒྱས་འགྲོ་བའི་བརྒྱུད་རིམ་ནང་ལོ་ཙཱ་བ་ཚོས་ལོ་རྒྱུས་ཀྱི་དུས་སྐབས་སོ་སོའི་དགོས་མཁོ་དང་མཐུན་པའི་འགན་བབ་ཁུར་དུ་བླངས་པ་དང་།ལོ་ཙཱའི་བྱ་གཞག་དེ་ཐོག་མཐའ་བར་གསུམ་དུ་ལོ་རྒྱུས་ཀྱི་འཕེལ་ཕྱོགས་དང་།སྤྱི་ཚོགས་ཡར་ཐོན།འཛམ་གླིང་སྐྱེ་བོ་ཀུན་གྱི་བདེ་སྡུག་ལས་སྐལ་བཅས་དང་དམ་དུ་འབྲེལ་ནས་ཡོད།རིག་གནས་ནོམ་བུའི་ཟོང་མང་ལེགས་པར་དྲངས་ཏེ་ཤེས་རིག་དཔལ་གྱིས་ཕྱུག་པར་མཛད་པོ་སྐད་གཉིས་སྨྲ་བའི་དྲན་དབང་ཚོར་འཇིག་རྟེན་མིག་ཅེས་མཚན་དུ་གསོལ་བར་དགོས་པ་ངེས་ཅན་ལྡན་ཡོད་པ་སྟེ།དཔེར་ན།སྔོན་མ་ཐང་སན་བླ་མ་ནུབ་ཕྱོགས་འཕྱགས་པའི་ཡུལ་ནས་རྒྱ་ནག་ཏུ་ལོག་ཕེབས་རྗེས་སངས་རྒྱས་ཀྱི་གསུང་རབ་ཡན་ལག་བཅུ་གཉིས་ཀྱི་དོན་དང་།ཚིག་ཐམས་ཅད་དང་།གཟུགས་ནས་རྣམ་མཁྱེན་བར་གྱི་ཤེས་བྱའི་ཆོས་ཐམས་ཅད་འདུས་པའི་སྡེ་སྣོད་གསུམ་རྒྱ་ནག་སྐད་དུ་བསྒྱུར་བས་ལོ་སྟོང་ཕྲག་ལྷག་གི་རིང་དུ་རྒྱ་ནག་ཏུ་ཐུབ་པའི་བསྟན་པ་དར་ཞིང་ཤེས་རིག་དཔལ་ཡོན་དར་རྒྱས་ཆེན་པོ་བྱུང་བ་དང་།ཡང་སྔ་དུས་འཇར་མན་གྱི་ཆོས་ལུགས་གསར་བཅོས་ལས་འགུལ་གྱི་གཙོ་བྱེད་པ་མཱ་ལུ་ཐེཞུ་བ་དེས་སྤྱི་ལོ་ཙམ་ཞིག་ཏུཡེ་ཤུའི་ཆོས་ལུགས་བྱེད་སྒོར་འཇར་མན་རང་ཉིད་ཀྱི་སྐད་ཡིག་ཏུ་བསྒྱུར་བ་དེས་རྒྱལ་ཁབ་དེ་གའི་སྐད་ལུགས་ཡིག་སྲོལ་ཚད་ལྡན་དུ་གྱུར་བར་ནུས་པ་ཆེས་ཆེ་ཐོན་ཞིང་།དེ་ནས་རིང་མིན་དུ་འཇར་མན་གྱི་སྐད་ཡིག་གཅིག་གྱུར་ཆེན་པོ་བྱུང་བ་ཡིན།ད་ལྟའི་དུས་སྐབས་སུ་རང་རེའི་རྒྱ་བོད་ཡིག་སྒྱུར་གྱི་གནས་སྐབས་ནས་བསམས་ན་ཡང་།དེང་གི་དུས་སུ་སྤྱི་ཚོགས་ཡར་དར་གྱི་དགོས་མཁོ་དང་འཚམ་པའི་སྲིད་འབྱོར་རིག་གསུམ་དང་ཚན་རྩལ་རིག་པའི་ཐ་སྙད་གསར་པ་ཟམ་མི་ཆད་པར་ཐོན་པ་དེ་རྣམས་རྒྱ་བོད་སྐད་གཉིས་སྨྲ་བ་རྣམས་ཀྱིས་ལོ་རྒྱུས་ཀྱི་འགན་བབ་ཁུར་དུ་བླངས་ཤིང་འབད་པ་ལྷུར་ལེན་གྱིས་ཐ་སྙད་བོད་བསྒྱུར་གནང་སྟེ་བརྗོད་པའི་དོན་དང་མི་འགལ་བའི་ཐོག་རང་སྐད་ཀྱི་བརྡ་སྤྲོད་ལུགས་དང་མཐུན་ཞིང་གོ་བདེ་ངག་ལ་འཇགས་པའི་ཐ་སྙད་གསར་པ་གང་མང་བྱུང་ན་རང་སྐད་ཀྱི་མིང་དང་ཐ་སྙད་ཕུན་སུམ་ཇེ་ཚོགས་སུ་སོང་ཞིང་བོད་སྐད་གཅིག་གྱུར་ཡོང་བ་དང་།བོད་སྐད་ཡིག་དེ་ཉམས་པ་སོར་ཆུད་དང་མི་ཉམས་གོང་དུ་འཕེལ་བར་ཕན་རླབས་ཆེས་ཆེ་ཐོན་ཐུབ་ངེས་ཡིན